Diari Oficial de la Generalitat Valenciana


Sumari del DOGV 2906, del 10-01-1997 (1997/864659)

RESOLUCIÓ de 30 d'abril de 1996, de la Conselleria d'Agricultura i Medi Ambient, per la que es fa públic la declaració d'impacte ambiental següent.
---------------------------------------------------------------------------------------------------------------------------------------------------

### Dades del document

Número de DOGV
:   2906

Data del DOGV
:   10-01-1997

Secció del DOGV
:   ALTRES DISPOSICIONS

Número del document
:   1997/864659


Data del document
:   30-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 30 d'abril de 1996, de la Conselleria d'Agricultura i Medi Ambient, per la que es fa públic la declaració d'impacte ambiental següent.  
Vist l'expedient 108/96-AIA, sobre el projecte de modificació puntual del Pla General d'Ordenació Urbana de Sedaví amb homologació parcial a la Llei 6/1994 per al Sector Senda de les Vaques-Alqueria de Navarrete, promogut per l'Ajuntament de Sedaví (L'Horta Sud).  
Vist que, amb data 29 de març de 1996, la Comissió Territorial d'Urbanisme de València va remetre a aquesta Conselleria la documentació del projecte de referència, a fi que s'emetera la preceptiva declaració d'impacte ambiental.  
Vist que l'estudi d'impacte ambiental, inclòs en l'expedient urbanístic, ha sigut exposat al públic pel termini d'un mes, mitjançant un anunci de l'Ajuntament de Sedaví publicat en el Diari Oficial de la Generalitat Valenciana, número 2.477, de 27 de març de 1995, i en el Butlletí Oficial de la Província de València, número 57, de 8 de març de 1995.  
Vist que, segons consta en l'expedient, durant el període d'informació pública s'ha presentat una única al·legació, per l'Ajuntament de València, la qual fa referència als següents aspectes: classificació del sòl confrontant amb la zona de projecte segons el Pla General de València; es considera insuficient l'estudi d'impacte ambiental; es comenta la possible incidència negativa del projecte sobre el sòl no urbanitzable protegit confrontant en el terme municipal de València i s'hi inclouen diverses consideracions generals sobre la necessitat de protegir el sòl no urbanitzable en la comarca de l'Horta de forma globalitzadora. Segons el certificat d'aprovació provisional, part de l'al·legació «no es considera perquè inclou elements que conculquen l'autonomia municipal i l'altra es refereix a la connexió de serveis amb l'Ajuntament de València».  
Atés que el projecte examinat consisteix en el canvi de classificació d'un sector de 8.047,66 metres quadrats, classificats actualment com a sòl no urbanitzable agrícola, el qual passaria a sòl urbanitzable ordenat, segons les determinacions de les lleis 4/1992, de Sòl No Urbanitzable, i 6/1994, Reguladora de l'Activitat Urbanística. Aquest sector se situa al costat de la fita amb el terme municipal de València, entre la Senda de les Vaques i el Camí de l'Alqueria de Navarrete; la justificació es basa en la conveniència d'ordenar un nucli de població tradicional existent de fet. Per a això, i a més de l'àrea ocupada actualment per edificacions rurals (sector U.E.1), es preveu classificar com a sòl urbanitzable ordenat un segons sector (U.E.2), menys consolidat, amb previsió de creació d'un jardí públic.  
Atés que, segons s'indica en la documentació examinada, l'abocament actual d'aigües residuals s'efectua sense cap tipus de tractament a les séquies existents. El projecte preveu l'evacuació d'aigües mitjançant un sistema separatiu de pluvials i residuals; les primeres s'abocaran a séquies, mentre que les segones s'abocaran a una xarxa de clavegueram que, al seu torn, es connectarà al col·lector oest. Tot i això, la memòria informativa es limita a assenyalar que «Es realitzarà un estudi per a definir el traçat i característiques d'un nou sistema de sanejament per a abocar al col·lector oest que discorre paral·lelament a la pista de Silla N-340 i connectar amb el ramal que ve des de Castellar-Oliveral, sent necessari establir un conveni amb l'Ajuntament de València per a poder abocar en aquest ramal i no duplicar infraestructures».  
Atés que l'estudi d'impacte ambiental es limita en general a una breu descripció de les característiques del projecte i l'àrea afectada i conclou que no es preveuen repercussions negatives sense majors comentaris ni justificació. De fet, l'escassa superfície afectada i la seua situació, pràcticament consolidada, fan previsible un efecte ambiental d'escassa rellevància, sens menyscapte de la necessitat de preveure possibles efectes sinèrgics sobre les zones d'horta pròximes a l'àmbit,  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana; i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Decret 22/1996, de 5 de febrer de 1996, del Govern Valencià, pel qual s'aprova el Reglament Orgànic i Funcional de la Conselleria d'Agricultura i Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, només a l'efecte ambiental, el projecte de modificació puntual del Pla General d'Ordenació Urbana de Sedaví amb homologació parcial a la Llei 6/1994 per al sector Senda de les Vaques-Alqueria de Navarrete, promogut per l'Ajuntament de Sedaví (l'Horta Sud), sens menyscapte de les autoritzacions sectorials que calguen obtenir i sempre que es garantisca la connexió de la xarxa de clavegueram al col·lector oest, tal com preveu la documentació examinada, i s'analitze el tractament urbanístic de la zona d'actuació per garantir la preservació de les característiques del seu entorn agrícola i, en especial, del sector adjacent del terme municipal de València classificat com sòl no urbanitzable d'especial protecció PA-1. Igualment, si durant l'execució del projecte d'urbanització es produïra la troballa de restes arqueològiques o resultara afectat qualsevol bé d'interés etnològic, s'haurà de comunicar a l'organisme competent, d'acord amb allò previst en la Llei 16/1985, de Patrimoni Artístic Espanyol.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no s'hi podrà interposar cap recurs; la qual cosa no és cap inconvenient perquè puguen utilitzar tots els mitjans que estimen oportuns per a defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 30 d'abril de 1996.- La directora general de Qualitat Ambiental: Gloria Arnandis Boix.